ai4bharat/Pralekha huggingface dataset:
பிரதமர் அலுவலகம்
இஸ்ரேலில் நடந்த பயங்கரவாதத் தாக்குதல்கள் அதிர்ச்சி அளிப்பதாக பிரதமர் தெரிவித்துள்ளார்
கடினமான நேரத்தில் இஸ்ரேலுக்கு ஆதரவாக இந்தியா துணை நிற்கிறது: பிரதமர்
இஸ்ரேலில் பயங்கரவாதத் தாக்குதல்கள் குறித்த செய்திகள் அதிர்ச்சியை ஏற்படுத்துவதாகப் பிரதமர் திரு நரேந்திர மோடி கூறியுள்ளார். இந்த கடினமான நேரத்தில் இஸ்ரேலுடன் இந்தியா ஒற்றுமையாக துணை நிற்கிறது என்றும், எண்ணங்களும் பிரார்த்தனைகளும் பாதிக்கப்பட்ட அப்பாவி மக்கள் மற்றும் அவர்களின் குடும்பத்தினருடன் உள்ளன என்றும் அவர் குறிப்பிட்டுள்ளார்.
இது தொடர்பாக எக்ஸ் சமூக வலைதளத்தில் பிரதமர் வெளியிட்டுள்ள பதிவு:
"இஸ்ரேலில் பயங்கரவாதத் தாக்குதல்கள் குறித்த செய்தி கேட்டு மிகவும் அதிர்ச்சி அடைந்தேன். எங்கள் எண்ணங்களும் பிரார்த்தனைகளும் பாதிக்கப்பட்ட அப்பாவி மக்கள் மற்றும் அவர்களின் குடும்பத்தினருடன் உள்ளன. இந்த கடினமான நேரத்தில் இஸ்ரேலுடன் ஒற்றுமையாக இணைந்து துணை நிற்கிறோம்."
ஜவுளித்துறை அமைச்சகம்
6வது சர்வதேச பட்டு கண்காட்சி – மத்திய அமைச்சர் ஸ்மிருதி இரானி துவக்கி வைத்தார்
புதுதில்லியில் இன்று பிரகதி மைதானத்தில் ஆறாவது இந்திய சர்வதேச பட்டு கண்காட்சியை மத்திய ஜவுளித்துறை அமைச்சர் திருமதி ஸ்மிருதி ஜூபின் இரானி துவக்கிவைத்தார். இந்நிகழ்ச்சியில், இந்தியாவுக்கான வியட்நாம் தூதர் ஃபாம் சான் ஷவ் கலந்து கொண்டார்.
இந்த மூன்று நாள் கண்காட்சியில் நாடு முழுவதிலும் இருந்து 108 நிறுவனங்கள் தங்கள் உற்பத்தி பொருட்களை காட்சிக்கு வைக்கின்றன. வடகிழக்கு மாநிலங்களிலிருந்து 10 நிறுவனங்களும், ஜம்மு-கஷ்மீரிலிருந்து 9 நிறுவனங்களும் இதில் பங்கேற்றுள்ளன. பல்வேறு நாடுகளிலிருந்து 147 வாடிக்கையாளர்கள் இந்த கண்காட்சியில் பங்கேற்பதற்காக பதிவு செய்துள்ளனர். வியட்நாம், இலங்கை, ஆஸ்திரேலியா, குவைத் மற்றும் எகிப்து ஆகிய நாடுகள் அதிகளவில் பட்டு மற்றும் பட்டு சார்ந்த பொருட்களை வாங்கும் வாடிக்கையாளர்களாக உள்ளனர்.
சீனாவிற்கு அடுத்ததாக உலகளவில் பட்டு உற்பத்தி செய்வதில் இந்தியா இரண்டாவது இடத்தைப் பிடித்து, மிகப்பெரிய ஏற்றுமதி நாடாக வளர்ந்து வருகிறது. அமெரிக்கா, இங்கிலாந்து, வியட்நாம் மற்றும் இலங்கையில் இந்திய பட்டு பொருட்களுக்கான தேவை அதிகமாக உள்ளது.
இந்த மூன்றுநாள் கண்காட்சியில் 20 மில்லியன் அமெரிக்க டாலர்களுக்கு மேல் விற்பனை நடைபெறும் என்று எதிர்பார்க்கப்படுகிறது.
மத்திய அமைச்சரவை
ஐக்கிய நாடுகள் அமைப்பில் உறுப்பினராக உள்ள அனைத்து நாடுகளும் சர்வதேச சூரிய சக்தி கூட்டமைப்பில் உறுப்பினராக சேரும் வாய்ப்பு அளிப்பதற்காக சர்வதேச சூரிய சக்தி கூட்டமைப்பின் கட்டமைப்பு ஒப்பந்தத்தில் திருத்தம் செய்வதற்காக சர்வதேச சூரிய சக்தி கூட்டமைப்பின் முதல் மாநாட்டில் தீர்மானம் கொண்டுவர மத்திய அமைச்சரவை ஒப்புதல்
ஐக்கிய நாடுகள் அமைப்பில் உறுப்பினராக உள்ள அனைத்து நாடுகளுக்கும் சர்வதேச சூரிய சக்தி கூட்டமைப்பில் உறுப்பினராக சேரும் வாய்ப்பு அளிப்பதற்காக சர்வதேச சூரிய சக்தி கூட்டமைப்பின் கட்டமைப்பு ஒப்பந்தத்தில் திருத்தம் செய்வதற்காக இந்தக் கூட்டமைப்பின் முதல் மாநாட்டில் ஏற்கனவே செய்யப்பட்ட தீர்மானத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
பலன்கள்:
சர்வதேச சூரிய சக்தி கூட்டமைப்பின் உறுப்பினராகும் வாய்ப்பை பல நாடுகளுக்கு விரிவாக்குவதன் மூலம் சூரிய சக்தி சர்வதேச குறிக்கோளாக மாறும். இதன் மூலம் சர்வதேச அளவில் சூரிய சக்தியின் மேம்பாடு மற்றும் பயன்பாடு அதிகரிக்கும். இந்த திருத்தம் மூலம் ஐக்கிய நாடுகள் சபையில் உள்ள அனைத்து நாடுகளும் சர்வதேச சூரிய சக்தி கூட்டமைப்பில் உறுப்பினராக சேரும். உறுப்பினர்கள் அதிகமாவதால் சர்வதேச சூரிய சக்தி கூட்டமைப்பின் பலன்கள் உலகமெங்கும் சென்றடையும்.
பிரதமர் அலுவலகம்
குஜராத் முதல்வராக பொறுப்பேற்றதற்கு புபேந்திர படேலுக்கு பிரதமர் வாழ்த்து
குஜராத் முதல்வராக பொறுப்பேற்றதற்கு திரு புபேந்திர படேலுக்கு, பிரதமர் திரு நரேந்திர மோடி வாழ்த்து தெரிவித்துள்ளார். அவர் விஜய் ரூபானியையும் பாராட்டியுள்ளார். முதல்வராக 5 ஆண்டுகாலம் பணியாற்றிய போது, மக்களுக்கு சாதகமான பல நடவடிக்கைகளை விஜய் ரூபானி மேற்கொண்டார் என பிரதமர் கூறியுள்ளார்.
சமூகத்தின் அனைத்து தரப்பினருக்காவும் அவர் அயராது உழைத்தார் என பிரதமர் குறிப்பிட்டுள்ளார்.
இது குறித்து தொடர் சுட்டுரையில் பிரதமர் கூறியிருப்பதாவது:
‘‘குஜராத் முதல்வராக பொறுப்பேற்றதற்கு புபேந்திர பாய்க்கு வாழ்த்துகள். பல ஆண்டுகளாக நான் அவரை அறிவேன். பா.ஜ கட்சி அமைப்பு, அரசு நிர்வாக பணி மற்றும் சமூக சேவை எதுவாக இருந்தாலும், அவரின் முன்மாதிரியான பணியை நான் பார்த்துள்ளேன். குஜராத்தின் வளர்ச்சி பாதையை அவர் நிச்சயம் வளமாக்குவார். @Bhupendrapbjp
முதல்வராக 5 ஆண்டு காலம் பணியாற்றியபோது, மக்களுக்கு சாதகமான பல நடவடிக்கைகளை விஜய் ரூபானி மேற்கொண்டார். சமூகத்தின் அனைத்து பிரிவினருக்கும் அவர் அயராது உழைத்தார். வரும் காலங்களிலும், மக்கள் சேவைக்கு அவர் தொடர்ந்து பங்களிப்பார் என்பதில் நான் உறுதியாக இருக்கிறேன். @vijayrupanibjp"
ஜவுளித்துறை அமைச்சகம்
புவிசார் குறியீடுகள் சட்டத்தின் கீழ் 65 முக்கிய பாரம்பரிய கைத்தறி துணிவகைகள் பதிவு செய்யப்பட்டுள்ளன
நாட்டில் கைத்தறி நெசவாளர்களின் நலனை பாதுகாக்க கைத்தறிகள் மூலம் நெய்யப்படும் துணிவகைகளின் உற்பத்திக்காக, மத்திய அரசு 1985-ம் ஆண்டின் கைத்தறிகள் சட்டத்தை செயல்படுத்தி வருகிறது. கைத்தறிகள் உற்பத்திக்காக 11 ஜவுளி பொருட்கள், சில தொழில்நுட்ப குறிப்புகளுடன் பிரத்யேகமாக ஒதுக்கப்பட்டுள்ளன. இந்த சட்டத்தை சிறப்பாக செயல்படுத்தி வரும் தகுதியுள்ள மாநில அரசுகளுக்கு மத்திய அரசின் உதவி வழங்கப்பட்டு வருகிறது. இச்சட்டத்தை நடைமுறைப்படுத்த மாநில கைத்தறிதுறைகளும், மத்திய அரசின் கள அதிகாரிகளும் ஆய்வுகளை மேற்கொண்டு வருகின்றனர்.
கைத்தறிகளில் நெய்யப்படும் பொருட்களுக்கு பிரத்யேகமான கைத்தறி அடையாளத்தை மத்திய அரசு அறிமுகம் செய்துள்ளது. இந்த நடவடிக்கை பிரபலப்படுத்த விழிப்புணர்வு நடவடிக்கைகள் மேற்கொள்ளப்படுகின்றன.
1999- ஆம் ஆண்டின் புவிசார் குறியீட்டு பொருட்கள்  சட்டத்தின் கீழ் 65 முக்கிய பாரம்பரிய கைத்தறி உற்பத்தி பொருட்கள் பதிவு செய்யப்பட்டுள்ளன. இந்த புவிசார் குறியீடு பெற்ற பொருட்களுக்கு பாதுகாப்பு வழங்க சிறப்பு முயற்சிகளை மேற்கொள்ளுமாறு மாநில அரசுகளின் கைத்தறி மற்றும் ஜவுளித்துறைகளுக்கு அறிவுறுத்தப்பட்டுள்ளது.
மக்களவையில் எழுத்து மூலம் அளிக்கப்பட்ட பதிவில் ஜவுளித்துறை இணை அமைச்சர் திருமதி தர்ஷனா ஜர்தோஷின் இத்தகவலைத் தெரிவித்துள்ளார்.
மேலும் தகவல்களுக்கு ஆங்கிலச் செய்திக்குறிப்பைக் காணவும்: https://pib.gov.in/PressReleasePage.aspx?PRID=1779317
பிரதமர் அலுவலகம்
ஜனவரி 2 அன்று மீரட்டுக்குப் பிரதமர் பயணம் மேற்கொள்ளவிருக்கிறார்
ரூ.700 கோடி செலவில் அமைக்கப்பட உள்ள மேஜர் தியான் சந்த் விளையாட்டுக்கள் பல்கலைக்கழகத்திற்குப் பிரதமர் அடிக்கல் நாட்ட உள்ளார்
நாட்டின் அனைத்துப் பகுதிகளிலும் உலகத் தரத்திலான விளையாட்டு அடிப்படைக் கட்டமைப்பு வசதியை உருவாக்க வேண்டுமென்ற பிரதமரின் தொலைநோக்குப் பார்வையில் இது அமைக்கப்படுகிறது
இந்தப் பல்கலைக்கழகம் நவீன மற்றும் பலவகை விளையாட்டுக்கள் உள்கட்டமைப்பைக் கொண்டதாக இருக்கும்
2022 ஜனவரி 2 அன்று பிரதமர் திரு.நரேந்திர மோடி மீரட் நகருக்குப் பயணம் மேற்கொண்டு பிற்பகல் சுமார் 1 மணிக்கு மேஜர் தியான் சந்த் விளையாட்டுக்கள் பல்கலைக்கழகத்திற்கு அடிக்கல் நாட்டுவார். மீரட்டில் உள்ள சர்தானா நகரின் அருகே சலாவா, காய்லி கிராமங்களில் ரூ.700 கோடி மதிப்பீட்டு செலவில் இந்தப் பல்கலைக்கழகம் அமைக்கப்படும்.
விளையாட்டுக் கலாச்சாரம் மற்றும் நாட்டின் அனைத்துப் பகுதிகளிலும் உலகத் தரத்திலான விளையாட்டு அடிப்படைக் கட்டமைப்பு வசதியை உருவாக்குவது உட்பட பிரதமர் கவனம் செலுத்தும் முக்கியத் துறைகளில் ஒன்றாக இது உள்ளது. மீரட்டில் மேஜர் தியான் சந்த் விளையாட்டுக்கள் பல்கலைக்கழகம் அமைப்பது இந்தத் தொலைநோக்குப் பார்வையை நிறைவு செய்வதை நோக்கிய முக்கிய நடவடிக்கையாக இருக்கும்.
செயற்கை முறையிலான ஹாக்கி மைதானம், கால்பந்து மைதானம், கூடைப்பந்து/வாலிபால்/கைப்பந்து/கபடி மைதானம், டென்னிஸ் கோர்ட், உடற்பயிற்சிக் கூடம், செயற்கை முறையிலான ஓட்டப்பந்தய அரங்கம், நீச்சல் குளம், பல நோக்கு அரங்கம், சைக்கிள் பந்தயத்திற்கான பாதை உட்பட இந்த விளையாட்டுக்கள் பல்கலைக்கழகம் நவீன மற்றும் பல வகை விளையாட்டு உள்கட்டமைப்புகளைக் கொண்டதாக இருக்கும். துப்பாக்கிச்சுடுதல், ஸ்குவாஷ், ஜிம்னாஸ்டிக்ஸ், பளு தூக்குதல், வில்வித்தை, படகு சவாரி, துடுப்புப் படகு சவாரி போன்ற வசதிகளும் இந்தப் பல்கலைக்கழகத்தில் இருக்கும். 540 விளையாட்டு வீராங்கனைகள், 540 விளையாட்டு வீரர்கள் என 1080 பேருக்குப் பயிற்சி அளிக்கும் திறனை இந்தப் பல்கலைக்கழகம் பெற்றிருக்கும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1786484
பிரதமர் அலுவலகம்
ஐக்கிய அமெரிக்க நாடாளுமன்ற பிரமுகர்களுடன் பிரதமர் மோடி சந்திப்பு
ஐக்கிய அமெரிக்க நாடாளுமன்றத்தின் இரு அவைகளைச் சேர்ந்த எட்டு உறுப்பினர்கள் அமெரிக்க நாடாளுமன்ற உறுப்பினர் திருமதி நான்சி பெலோசி தலைமையில் பிரதமர் திரு. நரேந்திர மோடியை இன்று சந்தித்தனர்.
பிரதமர் நரேந்திர மோடி அமெரிக்க நாடாளுமன்ற உறுப்பினர்களை இந்தியாவிற்கு வரவேற்றார். இந்தியா மற்றும் ஐக்கிய அமெரிக்க நாடுகளுக்கு இடையே உள்ள உறவினை மேலும் வலுப்படுத்த அமெரிக்க நாடாளுமன்றத்தின் இரு பிரிவும் அளிக்கும் ஆதரவிற்கு நன்றி தெரிவித்தார்.
இரு நாடுகளுக்கும் பரஸ்பரம் நலன் விளைவிக்கும் துறைகள் குறித்த பிரச்சினைகள் மற்றும் இருத்தரப்பு உறவு குறித்த தனது கருத்துக்களை பிரதமர் பரிமாறிக்கொண்டார். அமெரிக்க நாடாளுமன்றத்துடனான பரிமாற்றங்களை மேலும் வலுப்படுத்த வேண்டும் என்றும் அவர் கேட்டுக்கொண்டார்.
குடியரசுத் தலைவர் செயலகம்
பெலாரஸ் விடுதலை நாளுக்காக இந்தியக் குடியரசுத் தலைவரின் வாழ்த்துச் செய்தி
பெலாரஸ் குடியரசின் விடுதலை நாளான ஜூலை 3, 2017 அன்று அந்நாட்டு அரசுக்கும் மக்களுக்கும் இந்தியக் குடியரசுத் தலைவர் திரு.பிரணாப் முகர்ஜி தமது நல்வாழ்த்துக்களை தெரிவித்தார்.
பெலாரஸ் குடியரசுத்தலைவர் மேன்மை தாங்கிய திரு.அலெக்சாண்டர் லூகாசெங்கோ அவர்களுக்கு அனுப்பிய செய்தியில், நமது குடியரசுத் தலைவர் கூறியதாவது, “இந்திய அரசு, மக்கள் மற்றும் என் சார்பில் பெலாரஸ் மக்களுக்கும் மேன்மைமிக்க தங்களுக்கும் தங்களது விடுதலை நாளை முன்னிட்டு குதுகலமான வாழ்த்துக்களையும் பாராட்டுகளையும் தெரிவிப்பதில் மகிழ்ச்சி அடைகிறேன் ”
இந்திய பெலாரஸ் உறவுகள் பாரம்பரியமாகவே செழுமையுடனும் வரும் ஆண்டுகளில் இந்த உறவுகள் மேலும் விரிவடையும், வலுவடையும் என நான் உறுதி கொள்கிறேன்.
இந்த நேரத்தில் மேன்மை தங்கிய தாங்கள் தனிப்பட்ட முறையில் உடல்நலம், நன்னிலை மற்றும் வெற்றி பெறவும் பெலராஸ் குடியரசின் மக்கள் முன்னேற்றமும் வளமும் பெறவும் என் வேண்டுதலைகளைத் தெரிவித்துக் கொள்கிறேன்.
(Visitor Counter : 29
மனித வள மேம்பாட்டு அமைச்சகம்
போட்டித் தேர்வு, பொதுத் தேர்வுகள் : ஆசிரியர்கள், மாணவர்கள், பெற்றோருடன் மத்திய கல்வி அமைச்சர் கலந்துரையாடல்
மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’, ஆசிரியர்கள், பெற்றோர், மாணவர்களுடன் வரவிருக்கும் போட்டித் தேர்வுகள், பொதுத் தேர்வுகள் குறித்து காணொலி வாயிலாக உரையாடினார்.
அப்போது பேசிய அவர், மாணவர்கள்தான் தேசிய கல்விக் கொள்கை 2020-இன் தூதர்கள் என்று குறிப்பிட்டதுடன், இந்தக் கொள்கையைச் செயல்படுத்துவதில் ஆசிரியர்களும், மாணவர்களும் ஒத்துழைப்பு அளிக்க வேண்டும் என்று கேட்டுக் கொண்டார்.
ஜேஇஇ தேர்வு தேதி மற்றும் பாடத்திட்டங்கள் குறித்த மாணவர்களின் கேள்விக்கு பதிலளித்த அமைச்சர், பிப்ரவரி மாதம் தொடங்கி நான்கு முறைகள்  ஜெஇஇ 2021 தேர்வை நடத்த வேண்டும் என்ற கருத்து பரிசீலிக்கப்படும் என்று தெரிவித்தார். கடந்த ஆண்டின் பாடத்திட்டமே தொடரும் என்றும், மொத்தம் கேட்கப்படும் 90 கேள்விகளிலிருந்து  மாணவர்கள் ஏதேனும் 75 கேள்விகளுக்கு  பதில் அளிக்கும் வகையில் தேர்வு முறையில் மாற்றம் கொண்டு வருவது தொடர்பாக பரிசீலனை செய்து வருவதாகவும் அவர் கூறினார்.
மாணவர்களின் மன உளைச்சலைக் குறைக்கும் வகையில் அடுத்த கல்வி ஆண்டில் சேர்வதற்கான ஜேஇஇ தேர்வை மாணவர்கள் ஒன்று முதல் நான்கு முறை வரை எழுதலாம் என்று அமைச்சர் குறிப்பிட்டார். பிப்ரவரி மாதம் தொடங்கி ஒவ்வொரு மாதமும் தேர்வு நடைபெறும் என்றும், மாணவர்கள் தங்கள் வசதிக்கேற்ப ஒன்று அல்லது நான்கு மாதங்களிலும் தேர்வை எழுதலாம் என்றும், மாணவர்களின் சிறந்த செயல் திறனின் அடிப்படையில் அவர்கள் தரவரிசையில் இடம் பெறுவார்கள் என்றும் திரு ரமேஷ் பொக்ரியால் தெரிவித்தார்.
நீட் தேர்வுக்கான பாடத் திட்டங்கள், தேதி குறித்த கேள்விக்கு, மத்திய சுகாதாரம் மற்றும் குடும்ப நல அமைச்சகத்துடனும், தேசிய மருத்துவ ஆணையத்துடனும் ஆலோசித்த பிறகு இறுதி முடிவு எடுக்கப்படும் என்று அவர் பதிலளித்தார். அதேபோல் 10, 12-ஆம் வகுப்பு பொதுத்தேர்வு குறித்து சம்பந்தப்பட்டவர்களுடன் ஆலோசனை நடத்திய பின் முடிவு செய்யப்படும் என்றார் அவர். செய்முறை தேர்வுகளை எதிர்கொள்ள முடியாத மாணவர்களுக்கு மாற்று வழிகள் ஏற்படுத்தித் தரப்படும் என்றும் அவர் உறுதி அளித்தார்.
சிபிஎஸ்இ 12-ஆம் வகுப்பு பாடத்திட்டத்தில் நீக்கப்பட்ட பகுதிகள் குறித்து பள்ளிகளுக்கு சந்தேகங்கள் இருப்பின் www.cbseacademic.nic.in இணையதளத்தைத் தொடர்பு கொள்ளலாம் என்று அமைச்சர் தெரிவித்தார்.
மேலும் விவரங்களுக்கு இந்த செய்திக்குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1679656
சிறப்பு சேவைகள் மற்றும் கட்டுரைகள்
முப்படைகளின் ஓய்வூதியதாரர்களுக்கான ஸ்பார்ஷ்  திட்டம் தொடர்பான விழிப்புணர்வு முகாம்
ஸ்பார்ஷ்  திட்டத்தின்கீழ் முப்படை ஓய்வூதியதாரார்களுக்கு வருடாந்திர அடையாளம் காணுதல் மற்றும் குறை தீர்த்தல் தொடர்பாக 20.04.2023 முதல் 28.04.2023 வரை இந்தியா முழுவதும் பல்வேறு மாவட்டங்களில் சிறப்பு முகாம்களை மத்திய அரசு நடத்தி வருகிறது.
இதன் ஒரு பகுதியாக சென்னை ஆவடியில் உள்ள பாதுகாப்பு கணக்குகள் கட்டுப்பாட்டாளர் அலுவலகம் மற்றும் போர் வாகனங்கள் ஆராய்ச்சி மற்றும் மேம்பாட்டு நிறுவனம், , மாபெரும் SPARSH விளக்க மற்றும் குறைத்தீர்ப்பு முகாமை ஆவடியில் உள்ள  மன்றத்தில் 24.04.2023 அன்று முப்படை இராணுவ ஒய்வூதியதாரர்களுக்காக நடத்தியது. இந்நிகழ்ச்சியில் திரு பிரவீன் குமார், Addl. CGDA, திரு சந்தீப் ராய் ரத்தோர், காவல் ஆணையர், ஆவடி மற்றும் திரு வி.பாலமுருகன், இயக்குநர் CVRDE, தலைமை விருந்தினராக கலந்து கொண்டனர். திரு.T.ஜெயசீலன், சென்னை மண்டலத்தின் பாதுகாப்பு கணக்குகள் கட்டுப்பாட்டாளர் , அவர்கள் முன்னிலை வகித்தார்.
திரு. பிரவீன் குமார், Addl. CGDA சரியான நேரத்தில் அடையாளம் காண வேண்டிய அவசியத்தைப் பற்றியும் SPARSH திட்டத்தின் எளிமையைப் பற்றியும் பேசினார். மேலும் OROP திட்டத்தின் கீழ் உள்ள நிலுவைத் தொகையினை வழங்க அரசு எடுத்து வரும் நடவடிக்கைகளைப் பற்றியும் ஓய்வூதியதாரர்களுக்கு ஏற்பட்ட சந்தேகங்களுக்கும் விளக்கம் அளித்தார். திரு.ஜெயசீலன், IDAS ஓய்வூதியதாரர்களின் கேள்விகளுக்கு விளக்கமளித்தது மட்டுமன்றி ஸ்பார்ஷ் தொடர்பான அனைத்து குறைதீர்ப்பு கேள்விகளுக்கும் பதிலளித்தார்.
திரு சந்தீப் ராய் ரத்தோர், , இணையப் பாதுகாப்புக் கண்ணோட்டத்தில் ஹேக்கிங், ஃபிஷிங் போன்ற ஆன்லைன் அடையாளத் திருட்டின் ஆபத்துகளைப் பற்றிப் பேசினார். ஓய்வூதியம் பெறுவோர் தங்கள் OTP-யை யாருடனும் பகிர்ந்து கொள்ள வேண்டாம் என்றும் வலியுறுத்தினார். SPARSH தளத்தில் ஒரு வலுவான அங்கீகார அமைப்பை உருவாக்கியதற்காக பாதுகாப்பு கணக்குகள் கட்டுப்பாட்டாளர் அலுவலகத்தை  அவர் பாராட்டினார்.
சுமார் 800-க்கும் மேற்பட்ட ஓய்வூதியதாரர்கள் இந்நிகழ்ச்சியில் கலந்து கொண்டனர். வருடாந்திர அடையாளம் காணுதல், SPARSH விளக்கம் மற்றும் குறைத்தீர்ப்பு இவைகளுக்காக பல்வேறு குழுக்கள் தனித்தனியாக அமைக்கப்பட்டு சேவைகள் வழங்கப்பட்டன. இந்நிகழ்ச்சியில் 300 ஓய்வூதியதாரர்களுக்கு வருடாந்திர அடையாளப் பணி மேற்கொள்ளப்பட்டு குறைகளுக்குத் தீர்வு காணப்பட்டது.
PIB Headquarters
இந்தியன் ஓவர்சீஸ் வங்கி சார்பில் ரத்த தான முகாம்
நாட்டின் 73-வது சுதந்திர தினத்தையொட்டி, இந்தியன் ஓவர்சீஸ் வங்கி, சென்னை  ரோட்டரி சங்கத்துடன் இணைந்து சென்னையில் ரத்ததான முகாமிற்கு ஏற்பாடு செய்திருந்தது. அண்மையில் நடைபெற்ற இந்த முகாமை, இந்தியன் ஓவர்சீஸ் வங்கியின் நிர்வாக இயக்குநர் மற்றும் தலைமைச் செயல் அதிகாரி திரு.கர்ணம் சேகர் தொடங்கி வைத்தார். வங்கியின் செயல் இயக்குநர் திரு அஜய்குமார் ஸ்ரீவஸ்தவா மற்றும் அனைத்து பொது மேலாளர்களும் இந்நிகழ்ச்சியில் கலந்து கொண்டனர்.
ரோட்டரி சங்கத்தலைவர் திரு டி ஆர் கோபாலகிருஷ்ணன் மற்றும் முன்னாள் தலைவர் திரு எம் ஸ்ரீநிவாசன் உள்ளிட்டோரும் நிகழ்ச்சியில் பங்கேற்றனர். சுமார் 200-க்கும் மேற்பட்ட வங்கிப் பணியாளர்கள், இந்த முகாமின் போது ரத்த தானம் அளித்தனர்.
ரத்த தான முகாமைத் தொடங்கி வைத்துப் பேசிய, வங்கியின் நிர்வாக இயக்குநர் மற்றும் தலைமைச் செயல் அதிகாரி திரு கர்ணம் சேகர், எந்த வகையான சமூக சேவையாக இருந்தாலும், இந்தியன் ஓவர்சீஸ் வங்கி, அதில் முன்னோடியாக திகழும் என்றார். அத்துடன் தனது சமூகப் பொறுப்புணர்வுத் திட்டத்தின் கீழ், பல்வேறு சமுதாயப் பணிகளை மேற்கொண்டு வருவதாக குறிப்பிட்ட அவர், இது போன்ற பணிகள் எப்போதும் தொடரும் என்றும் தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத் திட்டத்தின் கீழ் மேற்கொள்ளப்பட்ட படுக்கை வசதி மற்றும் கட்டமைப்பு வசதிகள்
குறைந்தபட்சம் 45 படுக்கைவசதிகள் கொண்ட தனியார் மருத்துவமனைகள், ஆயுஷ்மான் பாரத் திட்டத்தில் சிகிச்சையளிக்க அனுமதிக்கப்பட்டிருப்பதாக, மத்திய சுகாதாரத்துறை இணையமைச்சர் டாக்டர் பாரதி பிரவீன் பவார் தெரிவித்துள்ளார்.
மாநிலங்களவையில் கேள்வி ஒன்றுக்கு எழுத்து மூலம் பதிலளித்துள்ள அவர், ஆயுஷ்மான் பாரத் – பிரதமரின் ஜன் ஆரோக்யா திட்டங்களின் கீழ் சிகிச்சை பெறுவதற்கான தனியார் மருத்துவமனைகளின் பட்டியலை, தேசிய சுகாதார ஆணையம் வகுத்துள்ள நெறிமுறைகளின்படி, குறைந்தபட்ச உள்-நோயாளி படுக்கை வசதி மற்றும் சாதனங்கள் உள்ளிட்ட சிறப்புப் பிரிவு கட்டமைப்பு வசதிகளின் அடிப்படையில், மாநிலங்கள்/ யூனியன் பிரதேசங்கள் தயாரித்துள்ளதாகக் கூறியுள்ளார்.
இத்திட்டத்தின்கீழ், தமிழ்நாட்டில் உள்ள தனியார் மருத்துவமனைகளில், 2020-21ம் ஆண்டில் 1,733 பேருக்கும், 2021-22ம் ஆண்டில் 28,814 பேருக்கும் கோவிட்-19 சிகிச்சை அளிக்கப்பட்டிருப்பதாகவும் அவர் குறிப்பிட்டுள்ளார்.
மேலும், 2022 ஜனவரி மாத இறுதிவரை, நாடு முழுவதும் 22,874 பேருக்கு இத்திட்டத்தின்கீழ் சிகிச்சை அளிக்கப்பட்டதாக, போலியாக கணக்குக் காட்டப்பட்ட நிலையில், தமிழ்நாட்டில் அதுபோன்ற முறைகேடு எதுவும் நடைபெறவில்லை எனவும் டாக்டர் பாரதி பிரவீன் பவார் தெரிவித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1795419
பாதுகாப்பு அமைச்சகம்
ஐக்கிய அரபு எமிரேட்ஸ் கடற்படையின் சிறு மற்றும் நடுத்தரத் தொழில் பிரதிநிதிகள் இந்தியக் கடற்படை மையங்களுக்கு வருகை
கர்னல் டாக்டர் அலி சைஃப் அலி மெஹ்ராஸி தலைமையிலான மூன்று பேர் கொண்ட ஐக்கிய அரபு எமிரேட்ஸ் கடற்படை நிபுணர் குழு கொச்சி, கோவா மற்றும் புதுதில்லியில் உள்ள இந்திய கடற்படையின் சிறப்பு வானிலை, கடலியல் மற்றும் வானிலை மாதிரி பிரிவுகளுக்கு நான்கு நாள் பயணமாக ஆகஸ்ட் 27 அன்று இந்தியா வந்தது. வானிலையியல், கடலியல் மற்றும் வானிலை - பெருங்கடல் மாதிரியாக்கம் ஆகிய துறைகளில் தொழில்முறை அறிவு, நிபுணத்துவம், பயிற்சி மற்றும் ஒத்துழைப்பைப் பரிமாறிக் கொள்ளும் நோக்கத்துடன், இரு கடற்படைகளுக்கும் இடையிலான ஒத்துழைப்பை இந்தப் பயணம் அதிகரிக்கும்.
இந்தியக் கடற்படை, பல ஆண்டுகளாக வானிலையியல் மற்றும் கடலியல் துறையில் அறிவு, நிபுணத்துவம் மற்றும் திறன்களைப் பெற்றுள்ளது. இந்தியப் பெருங்கடல் பகுதியில்  உள்ள பல நாடுகளுக்கு கடல்சார் பாதுகாப்பை உறுதி செய்வதற்காக பயிற்சி மற்றும் வானிலை முன்னறிவிப்பு சேவைகளை இந்தியக் கடற்படை வழங்கி வருகிறது.
ஐக்கிய அரபு எமிரேட்ஸ் கடற்படைக்குழு 28 ஆகஸ்ட் 23 அன்று கொச்சிக்குப் பயணம் மேற்கொண்டது. அங்கு இந்திய கடற்படையின் தரவு செயலாக்கம் மற்றும் பகுப்பாய்வு மையத்தில்  இந்தியக் கடற்படையின் மூத்த அதிகாரிகளை ஐக்கிய அரபு எமிரேட்ஸ் குழுவினர் சந்தித்தனர்.
நிதி அமைச்சகம்
ஒருங்கிணைந்த பிரிவு அலுவலர்கள்/ சுருக்கெழுத்தாளர்கள்  வரையறுக்கப்பட்ட துறைப் போட்டித் தேர்வு, 2018
மத்திய அரசுப் பணியாளர் தேர்வாணையம் 2023 மார்ச் மாதம் நடத்திய ஒருங்கிணைந்த பிரிவு அலுவலர்கள்/ சுருக்கெழுத்தாளர்களின்  வரையறுக்கப்பட்ட துறைப் போட்டித் தேர்வு, 2018 –ல் பரிந்துரைக்கப்பட்ட விண்ணப்பதாரர்களின் பிரிவு வாரியான பட்டியல்கள் வெளியிடப்பட்டுள்ளன.
நீதிமன்றத்தில் இது தொடர்பான வழக்குகள் நிலுவையில் உள்ளதால், முடிவு திருத்தத்திற்கு உட்பட்டது.
அறிவிக்கப்பட்ட முடிவு , இந்திய உச்ச நீதிமன்றத்தில் நிலுவையில் உள்ள எஸ்.எல்.பி எண் 30621/2011 மற்றும் 31288/2017 ஆகியவற்றின் இறுதி முடிவுக்கு உட்பட்டது.
மத்திய அரசுப் பணியாளர் தேர்வாணையம் தனது வளாகத்தில் தேர்வுக்கூடக் கட்டடம் அருகே 'வசதி மையம்' ஒன்றைக் கொண்டுள்ளது. விண்ணப்பதாரர்கள் வேலை நாட்களில் காலை 10:00 மணி முதல் மாலை 05:00 மணி வரை நேரிலோ அல்லது - 23385271 / 23381125 / 23098543 தொலைபேசி இலக்கங்கள் மூலமாகவோ இந்த கவுண்டரிலிருந்து தங்கள் முடிவுகள் குறித்த ஏதேனும் தகவல் / விளக்கத்தைப் பெறலாம். தேர்வு முடிவுகள் யுபிஎஸ்சி இணையதளத்திலும் அதாவதுwww.upsc.gov.in கிடைக்கும். தேர்வு முடிவுகள் அறிவிக்கப்பட்ட நாளிலிருந்து பதினைந்து நாட்களுக்குள் மதிப்பெண்கள் இணையதளத்தில் வெளியிடப்படும்.
பிரதமர் அலுவலகம்
தடுப்பு மருந்து வழங்கல் சாதனைக்கு பிரதமர் பாராட்டு
சாதனை அளவில் கொவிட் தடுப்பூசிகள் இன்று செலுத்தப்பட்டுள்ளதற்கு பாராட்டு தெரிவித்துள்ள பிரதமர் திரு நரேந்திர மோடி, 1 கோடி எண்ணிக்கையை கடந்துள்ளது சிறப்பான சாதனை என்று கூறியுள்ளார்.
இது குறித்து தமது டிவிட்டர் பக்கத்தில் பதிவிட்டுள்ள பிரதமர், “சாதனை அளவிலான தடுப்பு மருந்துகள் இன்று வழங்கப்பட்டுள்ளன. 1 கோடி எண்ணிக்கையை கடந்துள்ளது சிறப்பான சாதனை. தடுப்பூசி பெற்றுக் கொள்பவர்களுக்கும், தடுப்பு மருந்து வழங்கல் நடவடிக்கையை வெற்றியடைய செய்துக் கொண்டிருப்பவர்களுக்கும் வாழ்த்துகள்,” என்று தெரிவித்துள்ளார்.
குறு சிறு மற்றும் நடுத்தர தொழில் துறை அமைச்சகம்
சூரியசக்தி சக்கரத் திட்டத்தின் நோக்கங்கள்
மத்திய சிறு குறு மற்றும் நடுத்தர தொழில் அமைச்சகம், நாடு முழுவதும் 50 சூரியசக்தி சக்கரத் தொகுப்புகளை ஏற்படுத்துவதற்காக, 2018-19 ஆம் ஆண்டில் சூரியசக்தி சக்கரத் திட்டத்தை தொடங்கியது.
இதன் நோக்கம் வருமாறு:
- ஊரகப் பகுதிகளில் சூரியசக்தி சக்கரத் தொகுப்புகளின் மூலம் நீடித்த வளர்ச்சி, பெண்கள் மற்றும் இளைஞர்களுக்கு வேலைவாய்ப்பை உருவாக்குதல் ஆகியவற்றின் மூலம் உள்ளடக்கிய வளர்ச்சியை உறுதி செய்தல்.
- கிராமப்புற பொருளாதாரத்தை ஊக்குவித்தல் மற்றும் நகர்ப்புறங்களுக்கு இடம் பெயர்வதைத் தடுக்க உதவுதல்.
- குறைந்த செலவிலான, நவீன தொழில்நுட்பங்களை ஊக்குவித்தல்.
இதுவரை சூரியசக்தி சக்கரத் திட்டத்தின் கீழ் 10 திட்டங்களுக்கு ஒப்புதல் வழங்கப்பட்டுள்ளது. ஆந்திராவில் ஒரு திட்டத்திற்கு அனுமதி வழங்கப்பட்டுள்ளது.
சுமார் 1 லட்சம் பேருக்கு நேரடி வேலைவாய்ப்பை உருவாக்க இத்திட்டம் உதவும்.
மாநிலங்களவையில் இன்று மத்திய சிறு குறு மற்றும் நடுத்தர தொழில்துறை அமைச்சர் திரு.நிதின் கட்கரி எழுத்து மூலம் அளித்த பதிலில், இத்தகவலைத் தெரிவித்தார்.
வணிகம் மற்றும் தொழில்துறை அமைச்சகம்
சேவைகள் வர்த்தகம் உலகளாவிய வர்த்தக முறையில் இணைய வேண்டும்: சுரேஷ் பிரபு
சரக்குகள் விற்பனையை விட சேவைகள் விற்பனை வேகமாக வளருகிறது என்றும் இத்தகைய மாற்றங்கள் உலகளாவிய வர்த்தக முறையில் ஏற்கப்பட வேண்டும் எனவும் மத்திய தொழில், வர்த்தகம் மற்றும் உள்நாட்டு விமான போக்குவரத்து அமைச்சர் திரு. சுரேஷ் பிரபு கூறியுள்ளார். புதுதில்லியில் ஸ்மட்ஜா அண்ட் ஸ்மட்ஜாவுடன் இணைந்து ஆனந்தா செண்டர் மற்றும் இந்திய தொழில்கூட்டமைப்பு ஜூன் 18-19 தேதிகளில் ஏற்பாடு செய்திருந்த 6வது வளர்ச்சி உச்சி மாநாட்டில் அவர் உரையாற்றினார்.
சரக்குகள் வர்த்தகத்தைப் போலன்றி சேவை வர்த்தகத்தில் மக்களின் நகர்வு தேவை என அமைச்சர் குறிப்பிட்டார். 2026-27ல் இந்தியா 5 டிரில்லியன் டாலர் பொருளாதாரத்தை நோக்கமாக கொண்டுள்ளது என்றும் சரக்குகள் மற்றும் சேவைகள் ஏற்றுமதி இதில் 1 டிரில்லியன் டாலராக இருக்க இலக்கு நிர்ணயிக்கப்பட்டுள்ளது என்றும் அவர் தெரிவித்தார். கடந்த ஆண்டில் சரக்குகள் மற்றும் சேவைகள் ஏற்றுமதி 12 சதவீதம் வளர்ச்சி கண்டதாகவும் அவர் கூறினார்.
சேவைகள் ஏற்றுமதியை ஊக்குவிக்க ஒரு முழுமையான நோக்குடன் அரசு செயல்பட்டுவருவதுடன், 12 முன்னோடி சேவைகளை மேம்படுத்த 1 பில்லியன் டாலர் செலவிடப்பட உள்ளது. முதல்முறையாக புதிய சந்தைகளில் பொருட்களுக்கான யுக்தி உருவாக்கப்படுகிறது. ஆப்பிரிக்கா, அமெரிக்கா மற்றும் மத்திய ஆசியப் பகுதிகளில் ஏற்றுமதியும் மேம்படுத்தப்படுவதாக அமைச்சர் குறிப்பிட்டார்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும் யூனியன் பிரதேசங்களுக்கும் சுமார் 38.60 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 38.60 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் கூடுதலாக 11,25,140 தடுப்பூசிகள் வழங்கப்படவிருக்கின்றன.
இன்று காலை 8 மணி வரையிலான தரவுகளின் அடிப்படையில், மொத்தம் 37,16,47,625 டோஸ் தடுப்பூசி  பயன்படுத்தப்பட்டுள்ளன.
சுமார் 1.44 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1734547
பிரதமர் அலுவலகம்
டிஜிட்டல் கட்டண முறையான இ-ருபியை ஆகஸ்ட் 2ம் தேதி பிரதமர் தொடங்கிவைக்கிறார்
இ-ருபி என்ற ஒரு நபர் மற்றும் குறிப்பிட்ட தேவைக்கான டிஜிட்டல் கட்டண தீர்வு முறையை பிரதமர் திரு நரேந்திர மோடி, ஆகஸ்ட் 2ம் தேதி காணொலி காட்சி மூலம் தொடங்கி வைக்கிறார்.
டிஜிட்டல் நடவடிக்கைகளில் பிரதமர் எப்போதும் சாம்பியனாக உள்ளார். பல ஆண்டுகளாக, அரசுக்கும் பயனாளிக்கும் இடையே, குறிப்பிட்ட விவரங்களுடன் இலக்குகள் மற்றும் ஆதார கசிவு இல்லாமல் அதன் நோக்கம் பயனாளிகளுக்கு சென்றடைவதை உறுதி செய்ய பல திட்டங்கள் தொடங்கப்பட்டுள்ளன. சிறந்த நிர்வாகத்தின் இந்த தொலைநோக்கை, மின்னணு சான்று என்ற கருத்து முன்னெடுத்து செல்கிறது.
இ-ருபி பற்றி :
இ-ருபி என்பது டிஜிட்டல் முறையில் பணம் செலுத்துவதற்கான ரொக்கமில்லா மற்றும் தொடர்பில்லா சாதனம். இது க்யூஆர் குறியீடு அல்லது எஸ்எம்எஸ் அடிப்படையிலான மின்னணு -சான்று. இது பயனாளிகளின் செல்போனுக்கு அனுப்பப்படுகிறது. இந்த தடையற்ற, ஒரே முறை பணம் செலுத்தும் பொறிமுறையை பயன்படுத்துபவர்கள், டெபிட் மற்றும் கிரெடிட் கார்டு இல்லாமல், டிஜிட்டல் முறையில் பணம் செலுத்தும் செயலி இல்லாமல் அல்லது நெட் பேங்கிங் முறையை பயன்படுத்தாமல், மின்னணு சான்று மூலம் சேவை அளிப்பவரிடம் பணம் செலுத்த முடியும். இதை யுபிஐ தளத்தில், நேஷனல் பேமென்ட்ஸ் கார்ப்பரேஷன் ஆப் இந்தியா, நிதி சேவைகள் துறை, மத்திய சுகாதார மற்றும் குடும்ப நல அமைச்சகம் மற்றும் தேசிய சுகாதார ஆணையம் ஆகியவற்றுடன் இணைந்து உருவாக்கியுள்ளது.
இந்த இ-ருபி, இந்த சேவைகளுக்கு ஆதரவு அளிப்பவர்களை, பயனாளிகளுடன் இணைக்கிறது மற்றும் சேவை அளிப்பவர்களையும் நேரடி தலையீடு இன்றி டிஜிட்டல் முறையில் இணைக்கிறது. பரிவர்த்தனை முடிந்தால் மட்டுமே, சேவை அளிப்பவருக்கு பணம் செலுத்தப்படுவதை இது உறுதி செய்கிறது. முன்கூட்டியே பணம் செலுத்தப்படும் முறையாக இது இருப்பதால், எந்த நடுவர் தலையீடும் இன்றி, சேவை அளிப்பவருக்கு குறித்த நேரத்தில் பணம் செலுத்தப்படுவதை இது உறுதி செய்கிறது.
நலன்சார்ந்த சேவைகளை வழங்குவதில் ஆதார கசிவு இல்லாமல் இருப்பதை உறுதி செய்யும் நோக்கில், இது புரட்சிகரமான முயற்சியாக இருக்கும் என எதிர்பார்க்கப்படுகிறது. தாய் சேய் நலத்திட்டங்கள், டி.பி ஒழிப்பு திட்டங்கள், ஆயுஸ்மான் பாரத் பிரதமரின் மக்கள் ஆரோக்கிய திட்டத்தின் கீழ் மருந்துகள் மற்றும் பரிசோதனை, உர மானியம் போன்ற திட்டங்களின் சேவைகளை வழங்கவும் இதை பயன்படுத்த முடியும். ஊழியர்களின் நலன் மற்றும் கார்ப்பரேட் சமூக பொறுப்பு திட்டங்களின் ஒரு பகுதியாகவும் இந்த டிஜிட்டல் சான்றுகளை தனியார் நிறுவனங்கள் கூட பயன்படுத்த முடியும்.